b'\n_START_ARTICLE_\nLietuvos Taryb\xc5\xb3 Socialistin\xc4\x97s Respublikos civilinis kodeksas\n_START_PARAGRAPH_\nLietuvos Taryb\xc5\xb3 Socialistin\xc4\x97s Respublikos civilinis kodeksas - Lietuvos TSR \xc4\xafstatymas, pagrindinis LTSR privatin\xc4\x97s teis\xc4\x97s s\xc4\x85vadas, civilinis kodeksas. Patvirtino LTSR Auk\xc5\xa1\xc4\x8diausioji Taryba 1964 m. liepos 7 d. Kodeksas \xc4\xafsigaliojo 1965 met\xc5\xb3 sausio 1 d. Kodeks\xc4\x85 sudar\xc4\x97 (ideologizuota, komunistinius lozungus skelbianti) Preambul\xc4\x97 ir 610 straipsni\xc5\xb3 (8 skyriai, 50 skirsni\xc5\xb3).\n_START_SECTION_\nU\xc5\xbedaviniai\n_START_PARAGRAPH_\nLietuvos TSR civilinis kodeksas reguliavo turtinius ir su jais susijusius asmeninius ne turtinius santykius, \xe2\x80\x9esiekiant sukurti materialin\xc4\x99-technin\xc4\x99 komunizmo baz\xc4\x99 ir vis labiau patenkinti materialinius ir dvasinius pilie\xc4\x8di\xc5\xb3 poreikius\xe2\x80\x9c. \xc4\xaestatymo numatomais atvejais \xc5\xa1is kodeksas reguliavo taip pat ir kitokius asmeninius ne turtinius santykius (LTSR CK 1 str. 1 d.)._NEWLINE_Kodeksas skelb\xc4\x97, kad tarybin\xc4\x97je visuomen\xc4\x97je turtini\xc5\xb3 santyki\xc5\xb3 pagrindas yra \xe2\x80\x9esocialistin\xc4\x97 \xc5\xabkio sistema ir socialistin\xc4\x97 gamybos priemoni\xc5\xb3 nuosavyb\xc4\x97\xe2\x80\x9c, o Lietuvos TSR \xc5\xabkin\xc4\xaf gyvenim\xc4\x85 nustato ir \xe2\x80\x9eduoda jam linkm\xc4\x99 valstybiniai ekonominio ir socialinio vystymo planai\xe2\x80\x9c (LTSR CK 1 str. 2 d.).'